เมื่อ SAWAD ทำนิวไฮ
วันก่อนเขียนเรื่องหุ้น “เมืองไทย ลิสซิ่ง” หรือ MTLS ว่ามีสตอรี่น่าสนใจ
25 พ.ค. 2560

ลูบคมตลาดทุน : ธนะชัย ณ นคร
วันก่อนเขียนเรื่องหุ้น “เมืองไทย ลิสซิ่ง” หรือ  MTLS ว่ามีสตอรี่น่าสนใจ
วันนี้เป็นเรื่องของหุ้น SAWAD : บริษัท ศรีสวัสดิ์ พาวเวอร์ 1979 จำกัด (มหาชน) ครับ
หรือชื่อใหม่คือ “ศรีสวัสดิ์ คอร์ปอเรชั่น” แต่ยังใช้ชื่อย่อ SAWAD เช่นเดิม
SAWAD เข้าซื้อขายวันแรกในตลาดหุ้นไทยเมื่อวันที่ 8 พ.ค. 57 ด้วยราคาไอพีโอ 6.90 บาท ต่อหุ้น
ผ่านมาถึงวันนี้ก็เพิ่งจะครบ 3 ปี ราคาหุ้นขึ้นจากไอพีโอมาแล้ว 630%
สรุปตัวเลขแบบง่ายๆ
คือ.. ใครใส่เงินลงทุนไปตอนไอพีโอซักประมาณ 1 ล้านบาท แล้วปล่อยไว้แบบนั้น พอผ่านมากว่า 3 ปี มีเงินเพิ่มขึ้นมาอีก 6.3 ล้านบาท
นอนตีพุงสบายเลย
ใครมีเงินเย็นๆ มันก็ดีแบบนี้นี่เอง
ในช่วงของการจัดสรรหุ้นไอพีโอ
เชื่อไหม มีนักลงทุนรายย่อยบางคนสงสัยในหุ้นตัวนี้ว่าควรจะซื้อดีไหม
กล้าๆ กลัวๆ กัน
เข้าใจว่า ขณะนั้น ยังไม่มีหุ้นประเภทนี้เข้าจดทะเบียนในตลาดหุ้นครับ
และความเข้าใจของนักลงทุนเกี่ยวกับธุรกิจของ SAWAD ก็ยังน้อย
เว้นแต่นักลงทุนรายใหญ่ และนักลงทุนประเภท VI ทั้งหลาย ที่มีทีมงานคอยให้คำปรึกษา แนะนำต่างๆ บวกกับประสบการณ์ ต่างซื้อหุ้นเข้าพอร์ตกันสนุกสนาน
และหนึ่งในนั้นคือ “เสี่ยปู่” หรือ คุณสมพงษ์ ชลคดีดำรงกุล
ผมเคยถามกับเสี่ยปู่ น่าจะเมื่อเกือบๆ 2 ปีที่แล้วนะว่ายังถือหุ้น SAWAD อยู่ไหม มองหุ้นตัวนี้เป็นอย่างไร
คำตอบที่ได้รับออกมาแบบสั้นๆ ครับ
“เป็นหุ้นที่ดี”
แค่นี้แหละคำตอบของเสี่ยปู่ที่บอกกับผม
ผ่านมาถึงวันนี้ เข้าไปเช็กรายชื่อผู้ถือหุ้น SAWAD ในตลาดหลักทรัพย์ฯ ปรากฏว่า ยังมีชื่อของเสี่ยปู่อยู่
เขาถือหุ้นอยู่ประมาณ 6,800,000 ล้านหุ้น หรือคิดเป็น 0.65% ของหุ้น SAWAD ทั้งหมด
จริงๆ ก็พอมีข่าวออกมาว่า (จริงเท็จยังไงไม่รู้) เสี่ยปู่ก็มีการขายหุ้นออกไปบ้างบางช่วง
และบางช่วงก็มีการซื้อเข้ามาอีก
จะว่าไปแล้ว SAWAD ไม่ได้เป็นหุ้นที่มีอัตราการจ่ายเงินปันผลที่สูงอะไรมากมาย
ล่าสุดที่ได้ประกาศออกมาคือ ปันผลเป็นเงินสด 0.005 บาท ต่อหุ้น และปันผลเป็นหุ้นอีก 25 หุ้นเดิมต่อ 1 หุ้นใหม่
และเพิ่งจะจ่ายเงินไปเมื่อวันที่ 19 พ.ค.ที่ผ่านมา
ความน่าสนใจของหุ้นตัวนี้กลับอยู่ที่ “สตอรี่” ที่กำลังทำ และการเติบโตในแต่ละไตรมาส แต่ละปี จนถูกจัดเป็นหุ้น Growth Stock ในมุมมองของนักวิเคราะห์
ผ่านมาถึงวันนี้หุ้น SAWAD เปลี่ยนแปลงไปมาก ทั้งผลประกอบการ และราคาหุ้นที่วิ่งขึ้นเป็นจรวด
ระดับ พี/อี ของ SAWAD ช่วงขายหุ้นไอพีโออยู่ที่ 11.90 เท่า
ผ่านมาถึงวันนี้ พี/อีอยู่ที่ประมาณ  24 เท่า ซึ่งนักวิเคราะห์บางคนบอกว่า ยังไม่สูงนัก ชิลๆ
ราคาหุ้น SAWAD ขึ้นไปปิดทำนิวไฮ (51.75 บาท) เมื่อวันอังคารที่ 23 พ.ค.ที่ผ่านมา
และเป็นวันที่ “ธิดา แก้วบุตตา” จัดงานแถลงข่าว เพื่ออธิบายเกี่ยวกับโครงสร้างใหม่ และเป้าหมายทางธุรกิจของบริษัท ในช่วง 3-5 ปีข้างหน้า
“ศรีสวัสดิ์ คอร์ปอเรชั่น” ที่เป็นชื่อใหม่ จะมีสถานะเป็น โฮลดิ้งคอมพานี
บริษัทแห่งนี้จะเข้าไปถือหุ้นบริษัทต่างๆ ที่เป็นบริษัทลูก หรือมีสถานะคล้ายๆ กับสถาบันการเงินอื่นๆ เช่น กลุ่มทิสโก้ไฟแนนเชี่ยลกรุ๊ป (TISCO)
พอร์ตลูกค้าทั้งหมดของ SAWAD จะถูกถ่ายโอนไปยังบริษัทลูกที่ชื่อว่า “ศรีสวัสดิ์ (2014)”
บริษัทอีกแห่งคือ บง.ศรีสวัสดิ์ ที่เดิมคือ บง.กรุงเทพธนาทร (BFIT)
และบริษัทลูกอีกแห่งคือ AMC ที่รับบริหารหนี้ โดยซื้อหนี้เสียมาจากสถาบันการเงินต่างๆ ซึ่งตรงนี้ข่าวว่ามีรายได้ที่ดี และมีมาร์จิ้นสูงมาก
SAWAD ยังสนใจซื้อกิจการลีสซิ่งด้วย
รวมถึงแผนลงทุนเข้าไปยังกลุ่มประเทศ CLMV
วันนี้ SAWAD เป็นสถาบันการเงินที่อยู่ภายใต้การกำกับของธนาคารแห่งประเทศไทย (ธปท.) เต็มตัว
มีนัยสำคัญถึงความเข้มแข็งทางการเงินที่ดี
แผนต่อไปของ SAWAD คือ จะระดมเงินฝากเองด้วย
และนั่นจะทำให้ต้นทุนทางการเงินน่าจะต่ำลง ซึ่งดีกว่าออกหุ้นกู้
เป็นหุ้นอีกตัวที่น่าตื่นตาตื่นใจ จริงๆ